钦定古今图书集成/理学汇编/学行典/第145卷 > 老子 > 《天道》
## 钦定古今图书集成/理学汇编/学行典/第145卷 > 老子 > 《天道》

“天道运而无所积，故万物成；帝道运而无所积，故天
下归；圣道运而无所积，故海内服。”明于天，通于圣，六
通四辟，于帝王之德者，其自为也，昧然无不静者矣。
圣人之静也，非曰静也，善故静也。万物无足以挠心
者，故静也。水静则明烛须眉，平中准，大匠取法焉。水
静犹明，而况精神。圣人之心静乎？天地之鉴也，万物
“之镜也。夫虚静、恬淡、寂寞、无为者，天地之平而道德
之至，故帝王圣人休焉。休则虚，虚则实，实则伦矣。虚
则静，静则动，动则得矣。静则无为，无为也则任事者
责矣。无为则俞俞，俞俞者，忧患不能处，年寿长矣。”夫
虚静、恬淡、寂寞、无为者，万物之本也。明此以南乡，尧
之为君也；明此以北面，舜之为臣也；以此处上，帝王
天子之德也；以此处下，元圣素王之道也；以此退居
而闲游，江海山林之士服；以此进为而抚世，则功大
名显，而天下一也。静而圣，动而王，无为也而尊朴素
而天下莫能与之争美。夫明白于天地之德者，此之
谓大本大宗，与天和者也。所以均调天下，与人和者
也。与人和者，谓之人乐，与天和者谓之天乐。《庄子》曰：
“吾师乎，吾师乎！”“万物而不为戾，泽及万世而不为
仁，长于上古而不为寿，覆载天地，刻雕众形而不为
巧，此之谓天乐。”故曰：“知天乐者，其生也天行，其死也
物化，静而与阴同德，动而与阳同波。故知天乐者，无
天怨，无人非，无物累，无鬼责。故曰：‘其动也天，其静也
地，一心定而王天下，其鬼不崇，其魂不疲，一心定而
万物服’。”言以虚静推于天地，通于万物，此之谓天乐。
天乐者，圣人之心以畜天下也。